孝明高皇后

家世

楊氏出身隋朝宗室，父楊達，伯父為隋朝觀王楊雄。女皇帝武則天、武順、郭夫人的母親，夫武士彠。史書上記載楊氏和外孫賀蘭敏之有亂倫的暖昧關係。

生平

武則天被立為皇后後，封楊氏為代國夫人。顯慶五年（660年）十月九日，改封榮國夫人。後又改封衛國夫人。咸亨元年八月二日（壬寅日，670年8月22日），衛國夫人楊氏逝世，壽高92歲，贈魯國太夫人，諡號忠烈，閏九月加贈太原王妃。光宅元年（684年），武則天追封武士彠為太師、魏王，楊氏則為魏王妃。五年後，即永昌元年（689年），武則天再加封武士彠為周忠孝太皇，楊氏為周忠孝太后。
永昌二年（690年），武則天即登基，改元天授，尊周忠孝太皇諡號孝明高皇帝，廟號太祖。楊氏諡號孝明高皇后，陵曰順陵。

順陵碑

丈夫武士彠墓號「昊陵」，在文水縣，楊氏墓號「順陵」，在咸陽縣，陵前現存石人、石羊、石走獅、石蓮花座、華表頂、石礎、天祿等石刻30餘件。原立有順陵石碑，碑刻於長安二年（702年）正月，碑額題「大周無上孝明高皇后碑銘並序」，特進太子賓客監修國史上柱國梁王臣武三思奉敕撰，太子左奉裕率兼檢校安北大都護相王臣李旦奉敕書。碑石在明嘉靖三十四年（1555年）地震時仆倒，後被咸陽縣令派人打成碎塊，用於修補渭河堤岸。清初渭岸決堤，崩出三塊，被移藏縣署。其後最大的一塊又斷為三截，使原存殘碑變為五塊。1964年，文物部門在底張水利工地上掘得兩塊，1965年又在原縣文廟門前下水道工地上掘得一塊。共得殘碑八塊，二百八十三字。現藏咸陽市博物館內。
大周無上孝明高皇后碑銘並序唐武三思
    臣聞二儀合德，中黃承太紫之庭；兩曜齊明，玉兔儷金烏之象。是以九霄高映，星躔垂婺女之精；十野傍羅，媯水協娥皇之德。亦有西陵美族，□□軒帝之宮；南土嘉媒，入娉夏王之幄。其後大任端一，即創文基；大姒勤勞，還開武運。故知皇三事業，咸資坤載之功；帝五風謠，必藉陰靈之化。無上孝明高皇后，弘農仙掌人也。出自有周，蓋唐叔虞之後。原夫赤烏流火，丹雀銜書。初開夢梓之祥，旋茂翦桐之業。自唐郊徙邑，晉野裁封。即胙土而有家，啟禎符而得姓。周則志為大將，承九代之餘資；秦則款為上卿，居七城之重任。豈直十人丹轂，金莩舄弈於都畿；四代白環，五緒蟬聯于海縣。子云博識，吐鳳摛詞；伯起高材，銜鱣襲祉。誕聖不墜，降靈相屬。神基與紫岳爭高，仙派共黃河俱遠。所以山隆鐘鼎，地積衣冠。五公則異代相傳，八子則殊年間出。詳諸國史，可略而言。曾祖諱定，後魏都督，歷新興、太原二郡太守、并州刺史、晉昌穆侯。宏材卓犖，峻局深沈。丹山有象日之彩，綠地見遺風之步。褰帷按俗，風行馭竹之郊；露冕臨人，化偃焚林之阜。豈直鄧攸罷郡，深嘆雞鳴；劉寵辭官，方憂犬吠。祖諱紹，後魏徵西將軍、金紫光祿大夫兼通直散騎常侍、驃騎大將軍、周開府儀同三司，封儻城郡公、鄜、彬、燕三州刺史,贈使持節大將軍，成、文、扶、鄧、洮五州諸軍事、成州刺史。諡曰信。聲飛漸陸，響逸鳴皋。器重南金，材橫東箭。謀深八陣，勇冠三軍。既隆投石之勛，果踐銜珠之秩。加以金龜結紐，銅虎分符。轉扇揚風，停車待雨。童兒結要，無欺一日之期；親友論刑，自得二天之詠。父鄭恭王，諱達。周內史、中大夫，隋開府儀同三司、黃門內史、吏部、刑部二侍郎、尚書左右丞、趙、鄯二州刺史、工部、吏部二尚書，上言營東都大監、將作大匠，武衛將軍，左光祿大夫，遂寧恭公，贈吏部尚書。唐贈尚書左僕射，垂拱二年封鄭王，食邑一萬戶，依舊諡曰恭，即雍州牧司徒觀德王之季弟也。量包江海，氣逸煙霄。文則呂氏春秋，武則孫吳兵法。箕裘代襲，鏘鏘萬石之君；禮樂基身，翼翼千金之子。鸞適玉札，雁落琱弓。激水張鱗，遙浮渤澥。搏風理翰，直上扶搖。累踐崇階，頻升顯秩。腰睋北闕，位總貔貅；曳履南宮，聲高鵷鷺。貂冠入侍，氣應連珠；隼旆分班，榮參執玉。加以累仁鍾趾，積德延祥。四履開封，寵及九泉之路；千乘啟禮，恩覃萬古之前。棠棣相輝，鶺鴒交映。劉家兩驥，譽滿寰中；荀氏八龍，名高海內。通門向術，冠蓋成陰；甲第當衢，歌鐘就列。伏惟無上孝明高皇后，資靈月魄，毓粹星宮。承茂祉於瑤筐，降仙儀於金屋。聲馳卯歲，潛流夢日之祥；譽表笄年，暗積捫天之貺。蘭襟散馥，惠問揚翹。懿則重於邦家，柔儀冠於今昔。忠圖孝范，授翠竹而陵霜；媛德嬪容，引青松而昌雪。禮枝合秀，藻七誡於情田；行葉分芳，籠九師於性府。徽猷內湛，韶姿外發。懸明鏡於積水之間，振清飈於長松之上。貞規漢遠，亮節秋高。翠縷紅纁，從來未重。龍梭鳳杼，本自多輕，簡素鄙鞶繡之工，靜默尚韋編之道。明詩習禮，豈唯秋菊之銘；閱史披圖，寧止春椒之頌。學標天縱，開道德之清關。業契生知，入文章之妙境。曾於方寸，具寫千言。總游霧於毫端，窮偃波於筆杪。芝英雲氣，入魏帳而分輝；龍爪魚形，映張池而散彩。嘗題一間，密記貞心。置以緘滕，藏之屋壁，雲當使惡無聞於九族，善有布於四方。指此立身，期之必遂。後因修宅，匠者得之，恭王見而嘆曰：「此隆家之女矣。」昔者書堂欲壞，唯聞絲竹之音；劍匣將開，空睹蛟龍之氣。未有仁心暗徹，睿德冥通。橫宇宙而無違，滿乾坤而自應。若乃行該地義，孝極天經。親枕席而忘疲，候晨昏而靡倦。及乎風枝不靜，露蓼含哀。履厚地而無追，仰曾穹而莫報。思欲托三乘之妙果，憑五演之玄宗。永奉嚴親，長棲雅志。
昔隋季喪亂，海內沸騰。伏鱉垂天，風塵暗起；群龍戰野，旗鼓潛張。白騎於是爭馳，青犢由之競擾。蚩尤則餐沙食石，項羽則索鐵申鉤。赤眉探盆子之籌，黃巾聚天師之米。夫三才合契，唯神膺大寶之名；六位乘時，惟聖運洪爐之德。唐高祖神堯皇帝，材雄鵲起，業峻龍飛。用丹扆而寧人，將朱旗而撥亂。天綱既紐，竟收龍鳳之圖；地角咸清，遂翦豺狼之毒。無上孝明高皇帝觀時有作，應運而生。先知赤伏之言，預識黃星之兆。功深坐樹，績茂披荊。負伊鼎而陳謀，入張幃而建策。龍鈐獨運，當赤地之三千；獸節長驅，偶皇天之百六。息崑山之巨繚，並籍中權，定滄海之橫流，咸資上略。志同魚水，契若鹽梅。如魏武之荀攸，似漢光之逢鄧禹。雖英圖盛烈，昭鶴鼎於高門；而閫則嬪風，闕魚軒於中饋。高祖神堯皇帝位膺元首，任切股肱。利涉大川，寄隆舟楫。式崇勛舊，為結潘楊。酬功草昧之時，賞效雲雷之日。高后以孝誠純至，雅操虛沖。拒縟禮於移天，誓閒襟於初地。六塵不染，孤標水上之花；四蹄方披，獨悟星中之月。洎乎鳳凰開繇，猶堅匪席之心；烏鶴成橋，果迫如綸之命。於是使桂陽公主為婚主，禮娉所須，並令官給。既而三星協兆，百兩邀歡。與松羅而比茂，諧琴瑟而流響。鳳閨少女，襲蘭蕙而馳芳；月幌仙娥，韻珩璜而動步。光生綺殿，比桃李而增鮮；影發春樓，視雲霞而掩色。八紘欽其雅躅，四海挹其鴻徽。猶羽翼之宗鸞鳳，風雲之隨龍虎者矣。廟見斯畢，即拜應國夫人，從班例也。於時帝圖肇建，王業初基。三戶亡秦，覺風塵之始定；四門辟舜，識雷雨之將調。天無斗日之襖，地息崩山之禍。主上方勤庶政，屬想群黎。將貽共理之憂，式廣求賢之務。無上孝明高皇帝，以勛兼竹帛，義重金蘭。備歷文武，昭升內外。三踐八元之位，四臨九百之途。中台飛署劍之榮，南服總班條之任。高后以業光圖大，道協堝篪。欲啟仁明，寔具儉助。是以量如江海，令未發而風移；化穆荊衡，澤將流而人悅。呼鷹台下，尚隔去思。抵鵲岩前，始歌來晚。俄而高祖晏駕，瞻脫屣而無留；太祖崩號，奉遺弓而積慕。沈綿遽軫，終無就日之期；痼疾遄淹，忽切乘星之釁。高后哀深圮堞，誓切柏舟。悲一劍之先沈，怨雙桐之半死。昔時寶鏡，愴對孤鸞；舊日瑤琴，悲聞獨鶴。銜冤茹痛，撫繐帳而增號；弔影傷魂，踐孀閨而凝慕。方祈淨業，敬托良緣。憑慧炬於幽途，艤慈舟於覺海。於是心持寶偈，手寫金言。字落貫花，詞分半月。龍藏豈及，象負難勝。將佛日而長懸，共慈燈而不滅。及龍旌首次，蜃紼遵途，永惟憑附之誠，願託丘榛之側。方異鴛棲梓樹，近接埏庭；鶴舞松枝，傍依路。特以聖上年居膝下，愛切掌中。理藉劬勞，方資顧復。宣和諭善，屢積葭灰。日就月將，頻移柘火。至永徽六年，聖上母儀萬國，正位六宮。將開練石之基，乃遂頹沙之祉。大帝以西京命賞，平原之秩未弘；東漢崇恩，新野之封猶褊。於是廣流玄霈，大啟黃扉。稽石窌之遺塵，裂寶符之氣昴。以其年十一月，即拜代國夫人，食湯沐邑一千戶，品正第一，位在王公母妻之上。魚軒水鶩，颺輕影於龍池；翬服霞明，下鮮文於鳳掖。榮由德被，位匪恩升。驟應嘉名，徒昭洪澤。以顯慶五年十月轉拜榮國夫人，尋改封酇國夫人。自家疏槐里，門荷時庭。累沐殊輝，頻膺茂典。南鄰夜靜，奏鐘磬於高台；北里晨通，列笙竽於廣榭。門有躡珠之客，家豐饌玉之廚。恆處逸而思勞，每將升而必降。綠墀青瑣，特忿王根；火布金地，深非梁冀。謙偽之美，萬國仰而知勸；端潔之風，九圍欽而取則。智周寰宇，識洞古今。思所以匡國庇人，濟時執物。嘉謨讜說，屢發於神襟；厚利豐功，頻章於帝念。奏便削藁，人莫能知。每發孔光秘言，合為臣之道；山濤密啟，得事君之要。可久可大，置黔首於生成；惟幾惟深，頓蒼元於覆載。至若緣情體物，屬事比辭。取之以義方，先之以風化。清詞海富，縟藻雲繁。凡所著述，皆成典詞。其動也方，其靜也直，其恩也若春雨之流津，其威也若秋霜之應節。接上以禮，逮下以仁。君子感其德，小人歡其惠。天機獨轉，靈台迥燭。虛鑒與日月齊明，神理共陰陽比奧。洋洋乎，不可得而稱也。既而離宮霧辟，遙橫地乳之山；別館雲開，上戴天眉之宿。甘泉避暑，方陪萬乘之游；景福追涼，更扈六龍之駕。不謂災纏霧露，疹積膏肓。丹扆凝慈，召名醫而接軫；紫霄流渥，下珍藥而相望。玉釜徒煎，竟乏長生之術；金丹莫就，終無駐壽之期。咸亨元年八月二日，崩於九成宮之山第，春秋九十有二。聖上以身齊霄極，禮闕晨昏。戀隔九重，望長筵而下泣；心馳五起，瞻厚褥而銜悲。大帝慮不勝哀，秘茲凶問。苴筵欲對，仍流不次之恩；葈服將臨，更下非常之澤。仍改封衛國夫人，以諭聖上之憂懸也。後疾將大漸，時落高春。雅志無昏，神情不撓。影隨燈滅，自此長辭；魂逐香銷，終無暫反。以為合葬非古，禮貴從宜。將追罔極之慈，願在先塋之側。聖上奉遵遺旨，無忝徽音。割同穴之芳規，就循陔之懿躅。即以其年庚午閏九月辛丑朔廿一日辛酉，遷座於雍州咸陽縣之洪瀆原鄭恭王舊塋之左，禮也。爾其郊原坱圠，林薄阡眠。秦地關河，迥接寶雞之野；漢家墳隴，平依金狄之川。松檟森沈，何年鳥住。風煙蕭索，幾代人亡。於是凝恨九天，廢朝三日。空山露泣，痛結飛行；曠野雲愁，悲草樹。乃下制贈魯國太夫人，諡曰忠烈。仍令司刑太常伯盧承慶，攝同文正卿充監護大使，右肅機皇甫公義等為副。賜東園秘器，每事官供，務從優厚。仍令西台侍郎道國公戴至德，持節弔祭。京官文武九品以上，及諸親命婦，並赴宅吊哭，仍送至渭橋。葬事並依王禮，給班劍四十人。羽葆鼓吹，儀仗送至墓所往還。官為立碑，親紆銜禮。聖上因心轉切，錫類方弘。希申莫大之懷，冀展飾終之請。烏墳欲列，思增茅土之儀；鶴壠將崇，願廣山河之誓。遂得五雲飛彩，墜仙液於松塋；十日適光，被增輝於蒿里。乃下制贈太原郡王妃，余並如故。所司備禮冊命。大帝親御橫門，開軒悲哭。紫宸哀慟，黃屋淒涼。天地為之寢光，煙雲由其輟色。聖上以幽明永隔，屺岵長辭。終無再見之因，鎮結千秋之恨。奔曦已遠，薦霜堇而無年；逝水難追，饋冰魚而未日。又以嚴規早墜，遠卜厝於鄉墳；慈蔭重傾，近陪親於京壠。陵塋眇隔，長懸兩地之悲；關塞遙分，每切百身之痛。遂命大使備法物，自昊陵迎魂，歸於順陵焉。游冠遠降，墜舄遙遷。方移沛邑之魂，更啟橋山之域。白雲朝起，乍伴龍輴；明月宵懸，時低蜃衛。文明元年，聖上臨朝。其年九月，追尊先妃曰魏王妃，食邑一萬戶，實封加滿五千戶，改咸陽園寢曰順義陵。大名天啟，奧壤星分。古樹捎雲，近對黑龍之水；荒墳映月，傍鄰丹鳳之城。徽號既崇，園陵載廣。屬以圖書河洛，龜負鳳銜。窗達方園，雲攢霧矯。合宮重屋，既布政而嚴。玉輦金輿，具巡河而拜洛。永昌元年，追尊先妃曰忠孝太后。既而謳歌允集，獄訟知歸。天垂革命之符，地涌受終之籙。玄珪錫禹，還逢揖讓之年；黑玉歸商，即啟休明之運。九莖仙草，依漢殿而抽芳；五色祥雲，繞軒宮而布彩。下從人望，上應天心。乘寶位於通三，建瑤圖於和得一。黃琮蒼璧，祀地郊天；復廟重檐，宗文祖武。鴻名肇創，光鳳閫於幽泉；茂禮將加，飾鸞圍於長夜。天授元年，追尊曰孝明高皇后，陵曰順陵。復以祥分貝葉，瑞演龍花。金容開十地之圖，玉相告三空之讖。龍軒黯黯，俄為兜率之天；鳳閣岧岧，忽似須彌之座。金輪既轉，玉鏡方懸。式詮無上之文，載顯崇親之義。長壽二年，後位之上，又加無上兩字。尋又下制，改順陵曰望鳳台。東京故事，西漢遺塵。封樹空存，追崇未廣。豈若宸襟鎮結，長懷露序之哀；睿念恆纏，永積霜旻之慕。遙瞻鳳野，式建嘉名；遠望鶉郊，長懸美稱。且夫功成翼贊，尚畫雲台；睎擅勛庸，猶題麟閣。況兮菶天茂德，貫月殊禎。垂母則於寰區，導嬪風於邦國。豈可使炎涼暗積，陵谷潛移。唯栽鶴舞之松，不刻盤龍之石。聖上凝懷萬化，長想千齡。恐地軸之西適，懼天關之北轉。方圖琬琰，式降絲綸。永嗟仙鶴之歌，用固靈龜之卜。微臣攀輝日樹，沐潤星潢。榮忝綠車，職兼青史。奉先追遠，恆積慕于丹誠；相質披文，忽承恩於紫誥。是用恭抽弱思，敬述洪猷。屑瓦徒勤，生金媿妙。揮毫奪魄，陳萬一而寧穹；伏紙驚魂，辭再三而不獲。逡巡拜首，乃作詞雲:
    邈矣上古，悠哉厥初。天適紫府，地轉黃輿。陰陽盪薄，日月居諸。靈龜負讖，寶鳳銜書。其一
    六位既陳，三才乃立。帝皇郁起，后妃更襲。蛟電遙凝，虹星下入。渭褘疏派，塗山是葺。其二
    明明高后，奕奕輝光。白環代郁，丹轂家昌。靈基岳峻，曾派河長。捫天集祉，裕後開祥。其三
    爰自生育，早彰尊貴。月出星流，青龍紫氣。金屋是貯，玉衣方萃。燕卵非奇，雞珠寧異。其四
    芝蘭吐葉，桃李開花。黃雲白氣，夜月朝霞。賢明自負，仁孝無加。層霄降藥，秘篋飛沙。其五
    聰晤天資，惠才神與。河漢靈匹，瀟湘帝女。筆動鸞迴，弦調鶴舞。滌想金地，地心寶聚。其六
    仙容婉婉，艷質峨峨。星妃恥出，月媛羞過。椒花入頌，柳絮榮歌。詞峰秀岳，學海馳波。其七
    魴鯉成詩，鳳凰開兆。琴瑟既合，室家斯紹。兩鶴齊飛，雙龍並繞。德行方肅，言容是昭。其八
    九圍母則，六合嬪風。恩流海內，化被區中。銀環曉上，金珮夜□。祥開梓闕，位冠椒宮。其九
    習禮明詩，披圖閱史。漢朝馬鄧，周年任姒。陰化聿宣，坤義載理。貫月騰瑞，驚雷送祉。其十
    高舂忽墜，上壽俄蹇。金丹不熟，玉釜徒煎。黃泉九地，白日三天。六宮恨積，萬國哀纏。其十一
    寂寞丘壠，淒涼原限。畢地難追，終天靡及。薤露晨清，秋霜降急。伏紙銜悲，揮毫灑泣。怨聖賢之同盡，感昏明之遞襲。紀聖德於豐碑，冀神猷兮永立。其十二
長安二年歲次壬寅金正月己已木朔五日癸酉金建。
特進太子賓客兼修國史上柱國梁王臣三思奉敕撰。
太子左奉裕率兼檢校安北大都護相王臣旦奉敕書。